ชลประทาน ลงพื้นที่ติดตามความก้าวหน้าแผนการพัฒนาและฟื้นฟูบึงบอระเพ็ด จังหวัดนครสวรรค์
นายสุพิศ พิทักษ์ธรรม ผู้อำนวยการสำนักเครื่องจักรกล พร้อมด้วยนายศุภชัย มโนการ ผู้อำนวยการโครงการชลประทานนครสวรรค์ และนายคำนึง คงรอด ผู้อำนวยการส่วนบริหารเครื่องจักรกลที่ 2 และคณะทำงาน ลงพื้นที่ติดตามความก้าวหน้าขุดลอกตะกอนดินของบึงบอระเพ็ด และโครงการขุด Deep pool จุดที่ 4 ที่บริเวณหน่วยพิทักษ์ป่า เนินระฆัง เขตห้ามล่าสัตว์ป่าบึงบอระเพ็ด จังหวัดนครสวรรค์ ผู้อำนวยการสำนักเครื่องจักรกล กล่าวว่า การขุด Deep pool จุดที่ 4 มีความคืบหน้าประมาณ 40-50 % คาดว่าจะเสร็จก่อนสิ้นเดือนกันยายนนี้และอาจจะต้องมีการเช่าเครื่องจักรเสริมเพิ่มเพื่อเร่งรัดให้ทันก่อนที่ฤดูฝนจะมา ส่วนการขุดลอกตะกอนดินบึงบอระเพ็ด ของปีงบประมาณ 2563 ซึ่งความคืบหน้าประมาณ 20-30% ถือว่าไม่ช้า เนื่องจากพึ่งได้จัดสรรงบประมาณ คาดว่าทั้ง 2 โครงการจะต้องเสร็จภายในเดือนกันยายนนี้ การขุด Deep pool จุดที่ 4 นี้ มีลักษณะกว้าง 500 x 550 เมตร ลึก 9 เมตร เพื่อทดน้ำและกักเก็บน้ำใช้ในการเกษตร ในฤดูแล้งและฝนทิ้งช่วงและรักษาระบบนิเวศด้านการประมง เป็นที่อาศัยของปลาพันธุ์ต่างๆ ช่วงน้ำน้อย ทั้งนี้ การติดตามแผนงานโครงการให้แล้วเสร็จตามกำหนด เพื่อฟื้นฟูพัฒนาบึงบอระเพ็ด ให้บึงบอระเพ็ดมีความอุดมสมบูรณ์  ทัศนียภาพสวยงาม เกิดประโยชน์กับประชาชน